b'\n_START_ARTICLE_\nElonkorjuu (maalaus)\n_START_PARAGRAPH_\nElonkorjuu on taiteilija Marcus Collinin ( 1882-1966) \xc3\xb6ljyv\xc3\xa4rimaalaus kankaalle, 90,5\xc3\x9798,5 cm, vuodelta 1915. Maalaus ostettiin vuonna 1915 Ateneumin taidemuseon kokoelmiin._NEWLINE_Collin korostaa Elonkorjuussa liikett\xc3\xa4 ja hahmojen alkukantaisuutta. Maalauksen ihmiset ovat kuin maan osa, jotka rytmikk\xc3\xa4\xc3\xa4sti kokoavat viljalyhteit\xc3\xa4. Viljan kahina sek\xc3\xa4 paine, jonka viljankeruulle ep\xc3\xa4varmaa s\xc3\xa4\xc3\xa4t\xc3\xa4 enteilev\xc3\xa4 taivas aiheuttaa, ovat aistittavissa teoksessa. Collin oli itse kotoisin ruotsinkielisest\xc3\xa4 virkamiesperheest\xc3\xa4, joten kansanel\xc3\xa4m\xc3\xa4 ei ollut h\xc3\xa4nelle itsekoettua. Lieneek\xc3\xb6 se syyn\xc3\xa4 siihen, ett\xc3\xa4 ihmiset monesti ty\xc3\xb6skentelev\xc3\xa4t kuin yhten\xc3\xa4 joukkona h\xc3\xa4nen maalauksissaan; heist\xc3\xa4 ei erotu persoonallisuuksia. H\xc3\xa4nelle tyypillist\xc3\xa4 on my\xc3\xb6s kuvata heid\xc3\xa4t positiivisen humoristisessa valossa._NEWLINE_Collin teki paljon opintomatkoja. Elonkorjuu-maalauksesta on l\xc3\xb6ydetty, kuten Collinin taiteesta yleens\xc3\xa4kin, yhtym\xc3\xa4kohtia ranskalaisen Honor\xc3\xa9 Daumier\xc2\xb4n tuotantoon. T\xc3\xa4m\xc3\xa4n maalauksen yhteydess\xc3\xa4 on viitattu my\xc3\xb6s Ven\xc3\xa4j\xc3\xa4n avantgarde-taiteelle ominaisiin piirteisiin, joissa kubismi ja ekspressionismi saa polttoaineensa kansanomaisista aiheista. Vuonna 1912 Collin oli Pariisissa Paul Serusierin oppilaana. T\xc3\xa4ll\xc3\xb6in h\xc3\xa4n perehtyi paremmin niin kubismiin kuin C\xc3\xa9zannenkin taiteeseen.'